แห่เก็งกำไรทองยอดนำเข้าทะลัก
เผยคนไทยแห่ซื้อทองเก็งกำไรหนัก ยอดนำเข้าทองคำเดือน ก.ย.ปีนี้พุ่งถึง 101.92% ด้าน ธปท.ซื้อทองสะสมในทุนสำรองเต็มพิกัด 2-3%
30 ต.ค. 2565

เผยคนไทยแห่ซื้อทองเก็งกำไรหนัก ยอดนำเข้าทองคำเดือน ก.ย.ปีนี้พุ่งถึง 101.92% ด้าน ธปท.ซื้อทองสะสมในทุนสำรองเต็มพิกัด 2-3%
ธนาคารแห่งประเทศไทย (ธปท.) รายงานตัวเลขการนำเข้าทองคำของประเทศไทยในเดือน ก.ย.ที่ผ่านมา พบว่า มีการนำเข้าทองคำคิดเป็นมูลค่ามากถึง 9.38 หมื่นล้านบาท เพิ่มขึ้น 4.74 หมื่นล้านบาท หรือ 101.92% เมื่อเทียบกับเดือนก่อนหน้าที่มีการนำเข้าทองคำแค่ 4.65 หมื่นล้านบาท สะท้อนความต้องการซื้อทองคำของคนไทยเพิ่มสูงขึ้นอย่างต่อเนื่อง
เฉพาะเดือน ก.ย.ที่ผ่านมา มีการนำเข้าทองคำสูงถึง 3,127 ล้านเหรียญสหรัฐ จากการนำเข้าทั้งสิ้น 1.88 หมื่นล้านเหรียญสหรัฐ ขยายตัวจากปีก่อน 42.6% 
รายงานข่าวระบุว่า คาดส่วนหนึ่งเป็นผลจากในช่วง 2 ปีที่ผ่านมา คนไทยนิยมลงทุนในทองคำมากขึ้น ทั้งการซื้อทองคำเก็บสะสมเพื่อเก็งกำไร และการลงทุนทองคำที่เป็นตราสาร กองทุน และตลาดล่วงหน้า
ธปท.ยังได้รายงานยอดการนำเข้าทองคำของประเทศในช่วง 9 เดือนแรกว่า มียอดนำเข้าสะสม|ทั้งสิ้น 3.33 แสนล้านบาท ถือเป็นการนำเข้าทองคำที่เพิ่มขึ้นต่ออย่างเนื่อง
ขณะที่ ธปท.นั้น ก็ได้มีการซื้อทองคำสะสมในทุนสำรองระหว่างประเทศเพิ่มขึ้นด้วย โดยในสิ้นเดือน ต.ค.มีสัดส่วนทองคำในทุนสำรองทางการคิดเป็นมูลค่าทั้งสิ้น 1.87 แสนล้านบาท เพิ่มขึ้น 5.31 หมื่นล้านบาท เมื่อเทียบกับช่วงเดือน ม.ค.ที่ผ่านมา 
จากการตรวจสอบพบว่า ธปท.มีการถือครองทองคำในทุนสำรองทางการในเดือน ส.ค.อยู่ 8,056.21 ล้านเหรียญสหรัฐ จากเดือน ม.ค. 2554 ที่มียอดถือครองทองคำแค่ 4,309.81 ล้านเหรียญสหรัฐ 
นางสุชาดา กิระกุล รองผู้ว่าการ ด้านเสถียรภาพการเงิน ธปท. เปิดเผยว่า ธปท.เริ่มซื้อทองคำสะสมมาตั้งแต่ช่วงต้นปี แต่เป็นการซื้อในบางช่วงที่ราคาลดต่ำลงพอสมควรจึงซื้อสะสม โดยการถือลงทุนทองคำขณะนี้ ธปท.ไม่ได้กำหนดว่า จะต้องซื้อทองคำสะสมในทุนสำรองทางการระหว่างประเทศเป็นจำนวนเท่าไหร่ แต่ตามเกณฑ์ปกติสัดส่วนทองคำต่อเงินทุนสำรองทั้งหมดจะอยู่ในระดับ 2-3% 
“เท่าที่เราเข้าไปถือลงทุนมาตั้งแต่ต้นปี ตอนนี้เราถืออยู่ 2-3% แล้ว แต่หากในช่วงต่อไปทุนสำรองทางการเงินเพิ่มขึ้น ธปท.ก็จะพิจารณาตามความเหมาะสมว่า ควรจะเพิ่มการถือลงทุนทองคำในทุนสำรองอีกหรือไม่” นางสุชาดา กล่าว
แหล่งข่าวจาก ธปท.เปิดเผยว่า ขณะนี้ผู้บริโภคคนไทยมีพฤติกรรมและให้ความสนใจซื้อทองคำเพื่อเก็งกำไรมากขึ้น เพราะทองคำคือว่าเป็นสินทรัพย์ที่มีความเสี่ยงต่ำ ในสถานการณ์เศรษฐกิจการเงินโลกชะลอและมีความผันผวนสูง
ทั้งนี้ ยอดนำเข้าทองคำในช่วง 8 เดือนแรกพบว่า มียอดนำเข้าถึง 2.39 แสนล้านบาท เพิ่มขึ้นจากช่วงเดียวกันของปีก่อน 3.33 หมื่นล้านบาท หรือ 16.21% โดยในไตรมาสแรกมีการนำเข้าสูงที่สุดถึง 1.02 แสนล้านบาท ไตรมาส 2 มีการนำเข้าทองคำ 6.75 หมื่นล้านบาท ขณะช่วงเดือน ก.ค.-ส.ค. มีการนำเข้าทองคำ 7.08 หมื่นล้านบาท